A Tanács közös álláspontja

(2001. december 6.)

az Európai Uniónak a Koreai-félszigeti Energiafejlesztési Szervezetben (KEDO) való részvételéről

(2001/869/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 15. cikkére,

mivel:

(1) Az 1994. június 24-i és 25-i korfui ülésén az Európai Tanács különös jelentőséget tulajdonított annak, hogy a nukleáris fegyverek elterjedésének megakadályozásáról szóló szerződésnek minden szerződő fél eleget tegyen.

(2) Az Európai Tanács 1995. december 15-i és 16-i madridi következtetéseiben hangsúlyozta az Európai Unió – még meghatározandó feltételek mellett való – részvételének fontosságát a Koreai-félszigeti Energiafejlesztési Szervezetben (KEDO).

(3) 1996. február 26-án a Tanács következtetéseket fogadott el.

(4) Az Európai Atomenergia-közösség (Euratom) tárgyalást folytatott KEDO–tagságának megújításáról azzal a szándékkal, hogy támogassa a KEDO célkitűzéseit, amelyhez öt éven keresztül jelentős pénzeszközöket nyújt.

(5) Meg kell határozni azon részletes intézkedéseket, amelyek az Európai Uniónak a KEDO igazgatóságában való képviseletére vonatkoznak. E vonatkozásban a Tanács és a Bizottság megállapodott abban, hogy amennyiben a KEDO igazgatósága az Euratom hatáskörén kívül eső üggyel foglalkozik, akkor e kérdésben az Európai Unió Tanácsának elnöksége szólal fel, hogy állásfoglalását kifejezze.

(6) A 96/195/KKBP együttes fellépés [1] vizsgálatának eredményei megerősítették, hogy az Európai Unió jelentősen hozzájárul az Unió célkitűzéseinek megvalósításához azzal, hogy átfogó megoldással szolgál a nukleáris fegyverek elterjedésének problémájára a Koreai–félszigeten.

(7) A KEDO számára nyújtott közösségi pénzügyi hozzájárulást fel kell függeszteni, ha a Koreai Népi Demokratikus Köztársaság (KNDK) nem teljesíti kifogástalanul az atomsorompóval kapcsolatos kötelezettségeit az Amerikai Egyesült Államok és a KNDK között 1994–ben megkötött keretmegállapodás szerint, vagy nem engedi meg az Európai Uniónak, hogy az e célból előírt felügyeletet gyakorolja és/vagy az időszakonkénti külső értékeléseket végrehajtsa.

(8) A 96/195/KKBP együttes fellépés és a 97/484/KKBP közös álláspont [2] hatályukat vesztik és helyükbe egy új közös álláspont lép,

ELFOGADTA EZT A KÖZÖS ÁLLÁSPONTOT:

1. cikk

E közös álláspont célja, hogy hozzájáruljon egy olyan átfogó megoldás találásához, amely a nukleáris fegyverek elterjedésének problémájára vonatkozik a Koreai-félszigeten.

Ennek érdekében a KEDO célkitűzéseivel összhangban az Európai Unió csatlakozik e nagy jelentőségű nemzetközi tevékenységhez az atomsorompó és a nukleáris biztonság területén.

2. cikk

(1) Az Euratom hatáskörén kívül eső ügyekben, és különösen a pénzügyi hozzájárulások felfüggesztésének kérdésében, amennyiben a KNDK nem teljesíti kifogástalanul az atomsorompóval kapcsolatos kötelezettségeit az Amerikai Egyesült Államok és a KNDK között 1994–ben megkötött keretmegállapodás szerint, vagy nem engedi meg az Európai Uniónak, hogy az e célból előírt felügyeletet gyakorolja és/vagy az időszakonkénti külső értékeléseket végrehajtsa, akkor a KEDO igazgatóságán belüli álláspontot a Tanács határozza meg és azt a elnökség fejezi ki.

(2) Az elnökség ezért részt vesz a KEDO igazgatóságának eljárásaiban, és az elnökséget haladéktalanul értesítik bármely olyan közös kül-, és biztonságpolitikai ügyről, amelyet az igazgatóság ülésein kell megvitatni.

(3) A Bizottság rendszeresen, valamint szükség esetén beszámol a Tanácsnak az elnökség felhatalmazásával a Tanács főtitkára, a KKBP főképviselője segítségével.

3. cikk

A 96/195/KKBP együttes fellépés és a 97/484/KKBP közös álláspont hatályukat vesztik és ez a közös álláspont lép a helyükbe.

4. cikk

Ez a közös álláspont elfogadásának napján lép hatályba. 2005. december 31-én veszti hatályát.

5. cikk

Ezt a közös álláspontot az Európai Közösségek Hivatalos Lapjában ki kell hirdetni.

Kelt Brüsszelben, 2001. december 6-án.

a Tanács részéről

az elnök

M. Verwilghen

[1] HL L 63., 1996.3.13., 1. o.

[2] HL L 213., 1997.8.5., 1. o.

--------------------------------------------------